অস্বাভাবিক বিষাদগ্রস্ততা

**অস্বাভাবিক বিষাদগ্রস্ততা**কে *ডায়াগনস্টিক অ্যান্ড স্ট্যাটিস্টিক্যাল ম্যানুয়াল অব মেন্টাল ডিজঅর্ডার্স* (ডিএসএম-৪)-এ এমন এক ধরনের বিষাদগ্রস্ততা হিসেবে সংজ্ঞায়িত করা হয়েছে যার গুরুতর বিষাদজনিত ব্যাধি বা ডিস্থাইমিয়ার স্বাভাবিক লক্ষণের সাথে মিল রয়েছে, কিন্তু ইতিবাচক ঘটনার প্রতিক্রিয়ায় এই রোগে আক্রান্ত ব্যক্তির মেজাজ ভাল হয়ে থাকে। অস্বাভাবিক বিষাদগ্রস্ততায় আক্রান্ত ব্যক্তির বিপরীতে যারা বিষাদবায়ুগ্রস্ত তাদের সাধারণ আনন্দদায়ক ঘটনার প্রতিক্রিয়ায় মেজাজ ভাল হয় না। অস্বাভাবিক বিষাদগ্রস্ততার অন্যতম বৈশিষ্ট্য হল ওজন বৃদ্ধি বা অতিরিক্ত ক্ষুধা, অতিনিদ্রা, অঙ্গ-প্রত্যঙ্গে তীব্র ও ভারী অনুভূতি এবং কোন ব্যক্তির নিকট থেকে প্রত্যাখ্যাত হলে তীব্র সংবেদনশীলতা, যার ফলে সামাজিক ও পেশাগত প্রতিবন্ধকতা দেখা দেয়।

এই রোগের নাম "অস্বাভাবিক" বিষাদগ্রস্ততা হলেও এটি বিরল বা সচরাচর দেখা যায় না এমন নয়। এর নামকরণের কারণ দুটি: বিষাদবায়ু বিষণ্নতা সনাক্তকরণের পর এই রোগের "অদ্বিতীয়" লক্ষণ সনাক্ত করা হয় এবং সেই সময়ে উপলব্ধ এন্টিডিপ্রেস্যান্টের দুটি ভিন্ন শ্রেণির প্রতি এর প্রতিক্রিয়া বিষাদবায়ু বিষণ্নতার থেকে আলাদা ছিল (যেমন - অস্বাভাবিক বিষাদগ্রস্ততার জন্য মনোঅ্যামাইন অক্সিডেজ ইনহিবিটর ঔষধ এই রোগ নিরাময়ে গুরুত্বপূর্ণ ভূমিকা পালন করে, যেখানে ট্রাইসাইক্লিক এন্টিডিপ্রেস্যান্টস ঔষধ এই রোগ নিরাময়ে কার্যকর হয়নি)।

অস্বাভাবিক বিষাদগ্রস্ততা নারীদের মধ্যে পুরুষের চেয়ে চারগুণ বেশি দেখা যায়। অস্বাভাবিক বিষাদ্গ্রস্ততার বৈশিষ্ট্যসম্পন্ন ব্যক্তিদের মধ্যে খুব অল্প বয়সে (বিশেষ করে কৌশোরে বা উচ্চ বিদ্যালয়ে পড়াকালীন) এই রোগের বিস্তার দেখা যায়। এই বিস্তার যাদের মধ্যে গুরুতর বিষাদজনিত ব্যাধি রয়েছে, তাদের ক্ষেত্রে আরও দীর্ঘস্থায়ী হতে থাকে এবং ভিন্ন ভিন্ন পর্বের মধ্যে সাময়িক উপশম দেখা যায়। তরুণদের মধ্যে অস্বাভাবিক বিষাদগ্রস্ততার বৈশিষ্ট্য অধিক দেখা যায়, অন্যদিকে বয়স্ক ব্যক্তিদের মধ্যে প্রায়ই বিষাদবায়ু বিষণ্ণতার বৈশিষ্ট্য লক্ষণীয় হয়। অস্বাভাবিক বিষাদগ্রস্ততার সাথে উদ্বেগমূলক ব্যাধির সাথে উচ্চ যোগসূত্র রয়েছে, এটি আত্মহত্যাপ্রবণ আচরণের ঝুঁকি বহন করে এবং এর ভিন্ন রকমের ব্যক্তিত্বের মনোরোগবিদ্যা ও জৈবিক বৈশিষ্ট্য রয়েছে। অস্বাভাবিক বিষাদগ্রস্ততা দ্বিপ্রান্তিক ১ ব্যাধি, দ্বিপ্রান্তিক ২ ব্যাধি, সাইক্লোথাইমিয়া, বা মৌসুমী আবেগজনিত ব্যাধিতে আক্রান্ত ব্যক্তিদের মধ্যে সচরাচর দেখা যায়। দ্বিপ্রান্তিক ব্যাধিতে বিষণ্নতার পর্বগুলো অস্বাভাবিক বৈশিষ্ট্যসম্পন্ন হয়ে থাকে, যেমনটা মৌসুমী ব্যাধির ক্ষেত্রেও হয়ে থাকে।

## রোগদেহতত্ত্ব
অস্বাভাবিক ও অন্যান্য ধরনের বিষণ্ণতার মধ্যে উল্লেখযোগ্য মিল পাওয়া গেছে, যদিও গবেষণায় দেখা গেছে যে বিষণ্ণতার বিভিন্ন রোগদেহতত্ত্ব মডেলের মধ্যে পার্থক্য করার মত কারণ রয়েছে। এন্ডোক্রাইন মডেলে গবেষণায় দেখা গেছে যে বিষাদবায়ু বিষণ্ণতার ক্ষেত্রে হাইপোথ্যালামাইক-পিটুইটারি-অ্যাড্রেনাল অক্ষ অতিসক্রিয় এবং অস্বাভাবিক বিষাদগ্রস্ততার ক্ষেত্রে অতিসক্রিয়। মৌখিক সাবলীলতা পরীক্ষা ও সাইকোমোটর গতি পরীক্ষার মাধ্যমে অস্বাভাবিক বিষাদগ্রস্ততাকে বিষাদবায়ু বিষণ্ণতা থেকে আলাদা করা যেতে পারে। যদিও উভয় ক্ষেত্রেই ভিজুস্পেশিয়াল স্মৃতি ও মৌখিক সাবলীলতার মত বিভিন্ন ক্ষেত্রে দুর্বলতা দেখা যায়, তবুও বিষাদবায়ু বিষণ্ণতার রোগীদের মধ্যে অস্বাভাবিক বিষাদগ্রস্ততার রোগীদের তুলনায় বেশি দুর্বলতা দেখা যায়।

অধিকন্তু, বিষণ্ণতার প্রদাহ তত্ত্ব সম্পর্কে অস্বাভাবিক-নয় এমন বিষাদগ্রস্ততার তুলনায় অস্বাভাবিক বিষাদগ্রস্ততায় প্রদাহজনক রক্তের চিহ্নিতকারী (সাইটোকাইন) বেশি উচ্চতর বলে মনে হয়।

## রোগ নির্ণয়
*ডায়াগনস্টিক অ্যান্ড স্ট্যাটিস্টিক্যাল ম্যানুয়াল অব মেন্টাল ডিজঅর্ডার্স* (ডিএসএম-৫)-এ উল্লেখিত মানদণ্ডের ভিত্তিতে অস্বাভাবিক বিষাদগ্রস্ততা নির্ণয় করা হয়।

নিন্মোক্ত উপায়ে অস্বাভাবিক বিষাদগ্রস্ততা নির্ণয় করা যায়:
* রোগ সংক্রান্ত সাক্ষাৎকার: মানসিক স্বাস্থ্যসেবা পেশাদার কর্তৃক রোগীর মানসিক, চিকিৎসা ও পারিবারিক ইতিহাস বিশ্লেষণ করা।
* সাইকোমেট্রিক টুলস: বেক ডিপ্রেশন ইনভেন্টরি (বিডিআই) বা হ্যামিল্টন ইন্ডিভিজুয়ালস ডিপ্রেশন রেটিং স্কেল (এইচডিআরএস) এর মত স্ট্যান্ডার্ডাইজড স্কেল ব্যবহার করা।
* শারীরিক পরীক্ষা: 
** মেজাজের প্রতিক্রিয়াশীলতা (যেমন - ইতিবাচক ঘটনার সাথে মেজাজ ভাল হওয়া)
** ওজন বৃদ্ধি বা ক্ষুধা বৃদ্ধি (কার্বোহাইড্রেট গ্রহণের প্রতি আকাঙ্ক্ষা)
** অতিনিদ্রা (বেশি ঘুমানো; এটি বিষাদবায়ু বিষণ্নতায় বিদ্যমান অনিদ্রার বিপরীত)
** লিডেন পক্ষাঘাত (হাত-পা নাড়াতে কষ্ট হওয়া ও ভারী বোধ করা)
** কোন ব্যক্তির নিকট থেকে প্রত্যাখ্যাত হলে তীব্র সংবেদনশীলতা, যার ফলে সামাজিক ও পেশাগত প্রতিবন্ধকতা দেখা দেয়।

## চিকিৎসা
অস্বাভাবিক বিষাদগ্রস্ততা ও বিষাদবায়ু বিষণ্ণতার মধ্যে চিকিৎসা সম্বন্ধীয় উপস্থাপনার পার্থক্যের কারণে রোগীদের এই উপসেটে উপলব্ধ এন্টিডিপ্রেস্যান্ট ফার্মাকোথেরাপির থেরাপিউটিক প্রতিক্রিয়াশীলতা মূল্যায়ন করার জন্য ১৯৮০-এর দশক ও ১৯৯০-এর দশকে কয়েকটি গবেষণা করা হয়। বর্তমানে, সিলেক্টিভ সেরোটনিন রিআপটেক ইনহিবিটর (এসএসআরআই), সেরোটনিন-নোরেপাইনফ্রাইন রিআপটেক ইনহিবিটর (এসএনআর), নোরিপাইনফ্রাইন ইনহিবিটর (এনআরআই) ও মির্টাজেপাইন এর মত এন্টিডিপ্রেস্যান্টগুলোকে পূর্ববর্তী চিকিৎসার থেকে অধিক কার্যকারিতা ও কম পার্শ্ব প্রতিক্রিয়ার জন্য অস্বাভাবিক বিষাদগ্রস্ততার চিকিৎসার জন্য সর্বোত্তম ঔষধ হিসেবে বিবেচনা করা হয়। বয়স্কদের উদ্যমহীনতা ও অতিরিক্ত ক্ষুধার লক্ষণকে সারাতে বিউপ্রোপিয়ন নামক নোরিপাইনফ্রাইন-ডোপামিন রিউপটেক ইনহিবিটর (এনডিআরআই) উপযুক্ত হতে পারে। অফ-লেবেল চিকিৎসা হিসেবে মাঝে মাঝে মোডাফিনিলের সফল ব্যবহার দেখা যায়।

২০০০ সালের পূর্বে অস্বাভাবিক বিষাদগ্রস্ততার চিকিৎসায় অন্যান্য এন্টিডিপ্রেস্যান্টসের তুলনায় মনোঅ্যামাইন অক্সিডেজ ইনহিবিটরস (এমএওআই) এর কার্যকারিতা অধিক দেখা যেত এবং এই ধরনের রোগের ক্ষেত্রে প্রথম সারির চিকিৎসা হিসেবে ব্যবহার করা হত। এই চিকিৎসার জনপ্রিয়তা পূর্বে বর্ণিত নির্বাচিত চিকিৎসার ফলে হ্রাস পায়, তার অন্যতম কারণ হল টাইরামাইন-সমৃদ্ধ খাবার (যেমন- কিছু পুরনো পনির, নির্দিষ্ট ধরনের ওয়াইন, ট্যাপ বিয়ার এবং ফাভা বিনস) যা উচ্চ রক্তচাপ সংকট ঘটায়, কিছু সিমফেথোমিমেটিক ঔষধ এবং সেরোটনিন রিআপটেক সমৃদ্ধ উপাদানের সাথে একযোগে ব্যবহার করলে সেরোটনিন সিনড্রোমের ঝুঁকি। এসকল কারণ স্বত্ত্বেও যখন অন্যান্য চিকিৎসা অকেজো হয়ে পড়ে তখন এই উপাদানগুলো চিকিৎসা প্রতিরোধী ক্ষেত্রে ব্যবহৃত হয় এবং সাধারণত পূর্ববর্তী ফার্মাকোথেরাপির তুলনায় রোগ উপশমের হার বেশি দেখা যায়। অনেক রোগীর ক্ষেত্রে এই উপাদানগুলো অধিক সহনীয় হয়ে থাকে। এছাড়াও নতুন কিছু নির্দিষ্ট ও বিপরীতধর্মী এমএওআই রয়েছে, যেমন মক্লোবেমাইড, যা টাইরামাইন ক্ষমতার অনেক কম ঝুঁকি বহন করে এবং অন্যান্য ওষুধের সাথে কম মিথস্ক্রিয়া করে।

২০০০ সালের আগেও ট্রাইসাইক্লিক এন্টিডিপ্রেস্যান্টস (টিসিএ) অস্বাভাবিক বিষাদগ্রস্ততার জন্য ব্যবহার করা হত, কিন্তু এমএওআই-এর মত কার্যকর ছিল না, এবং টিসিএ-এর কম সহনীয় পার্শ্ব প্রতিক্রিয়া ও আরও পর্যাপ্ত চিকিৎসা উপলব্ধ থাকার কারণে প্রেসক্রাইবারদের কাছে জনপ্রিয়তা হারায়।

একটি পাইলট গবেষণায় দেখা গেছে যে সাইকোথেরাপি বা জ্ঞানীয় আচরণগত চিকিৎসা অস্বাভাবিক বিষাদগ্রস্ততার রোগীদের একটি উপসেটের জন্য এমএওআই-এর সমান কার্যকারিতা থাকতে পারে, যদিও নমুনার আকার ছোট ছিল ও পরিসংখ্যানগত গুরুত্ব পাওয়া যায়নি। মনোরোগ বিশেষজ্ঞ বা ক্লিনিকাল মনোবিজ্ঞানীদের সাথে আলাপচারিতার মাধ্যমে চিকিৎসার সেশন ব্যক্তিকে তাদের মানসিক অবস্থাকে প্রভাবিত করতে পারে এমন বিরক্তিকর চিন্তাভাবনা বা অভিজ্ঞতা সনাক্ত করতে ও প্রতিটি চিহ্নিত সমস্যার জন্য সংশ্লিষ্ট মোকাবেলার পদ্ধতি তৈরি করতে সহায়তা করে।

## রোগবিস্তার বিজ্ঞান
অস্বাভাবিক বিষাদগ্রস্ততার সঠিক ব্যাপকতা নির্ণয় করা কঠিন। বিষাদজনিত ব্যাধিতে আক্রান্ত রোগীর রোগ নির্ণয় সংক্রান্ত কয়েকটি গবেষণায় দেখা গেছে প্রায় ৪০% রোগীর অস্বাভাবিক বিষাদগ্রস্ততার লক্ষণ রয়েছে, তন্মধ্যে নারী রোগীদের মধ্যে চারগুণ লক্ষণ পাওয়া গেছে।

গবেষণা আরও দেখা গেছে অস্বাভাবিক বিষাদগ্রস্ততা আগে থেকেই শুরু হয়, কিশোর-কিশোরী ও তরুণদের ক্ষেত্রে বয়স্ক রোগীদের তুলনায় অস্বাভাবিক বিষাদগ্রস্ততা দেখা দেওয়ার সম্ভাবনা বেশি থাকে। অস্বাভাবিক বিষাদগ্রস্ততার রোগীদের শৈশবে অবহেলা ও নির্যাতনের হার বেশি দেখা গেছে, সেই সাথে তাদের পরিবারে মাদক ও মদ্যাসক্তির ব্যাধিও বেশি দেখা গেছে। সামগ্রিকভাবে, প্রত্যাখ্যানের প্রতি সংবেদনশীলতা হল সবচেয়ে সাধারণ লক্ষণ। কিছু গবেষণায় এই বৈশিষ্ট্যটি বাদ দেওয়ার কারণে এর প্রাদুর্ভাবের অবমূল্যায়ন নিয়ে উদ্বেগ রয়েছে।

## গবেষণা
১৯৫৯ সালে অস্বাভাবিক বিষাদগ্রস্ততাকে সাধারণ বিষণ্নতা থেকে আলাদা ব্যাধি হিসেবে প্রথম আবিষ্কার করা হয়, যখন ডাক্তার ই.ডি. ওয়েস্ট ও পি.জে. ড্যালি বিষণ্নতার রোগীদের উপর আইপ্রোনিয়াজিড নামক এক ধরনের এমআইওআই নিয়ে গবেষণা করছিলেন। তারা এই ঔষধের প্রতিক্রিয়ায় যেসব রোগী কোন প্রতিক্রিয়া প্রদর্শন করেননি তাদের তুলনায় যারা ভাল বোধ করেছেন তাদের মধ্যে ধারাবাহিকতা খুঁজে পান। যেসব রোগীদের মধ্যে "বিষণ্ণতার সাথে উদ্বেগগ্রস্ততার" লক্ষণ পাওয়া গিয়েছিল, আইপ্রোনিয়াজিডের ব্যবহারে তারা উল্লেখযোগ্যভাবে ভালো সাড়া দিয়েছিলেন।

সাধারণত, অস্বাভাবিক বিষাদ্গ্রস্ততা বিষণ্নতার অন্যান্য ধরনের তুলনায় অধিক ক্ষতির কারণ হয়ে থাকে। অস্বাভাবিক বিষাদ্গ্রস্ততা একটি দীর্ঘস্থায়ী লক্ষণ যা বিষণ্নতার অন্যান্য ধরনের তুলনায় খুব অল্প বয়সে শুরু হয়- সাধারণত কিশোর বয়স থেকে শুরু হয়। একইভাবে, অস্বাভাবিক বিষাদগ্রস্ততার রোগীদের উদ্বেগমূলক ব্যাধি (যেমন- সাধারণ উদ্বেগমূলক ব্যাধি, আবেশিক অনুকর্ষী ব্যাধি, সামাজিক উদ্বেগমূলক ব্যাধি), দ্বিপ্রান্তিক ব্যাধি বা ব্যক্তিত্বের ব্যাধি (যেমন- সীমান্তরেখা ব্যক্তিত্বের ব্যাধি ও পরিহারকারী ব্যক্তিত্ব ব্যাধি) থাকার প্রবণতা দেখা যায়।

সাম্প্রতিক গবেষণায় দেখা গেছে এই রোগে আক্রান্ত তরুণরা অতিনিদ্রা ও বয়স্করা অতিরিক্ত ক্ষুধা অনুভব করে থাকেন।

দীর্ঘস্থায়ী অস্বাভাবিক বিষাদ্গ্রস্ততা ও তীব্র বিষাদবায়ু বিষণ্ণতার মধ্যে ঔষধের প্রতিক্রিয়া ভিন্ন হয়ে থাকে। কিছু গবেষণায় দেখা গেছে যে পুরনো শ্রেণীর এন্টিডিপ্রেস্যান্ট, মনোঅ্যামাইন অক্সিডেজ ইনহিবিটরস (এমএআইও), অস্বাভাবিক বিষাদ্গ্রস্ততার চিকিৎসায় আরও কার্যকর হতে পারে। যদিও আরও আধুনিক এসএসআরআই ও এসএনআরআই সাধারণত এই অসুস্থতায় বেশ কার্যকর, ট্রাইসাইক্লিক এন্টিডিপ্রেস্যান্টগুলো সাধারণত কার্যকর নয়। প্রায়শই বাসপিরোন, বুপ্রোপিয়ন, বা অ্যারিপিপ্রাজলের মতো সম্পূরক ঔষধ দিয়ে এন্টিডিপ্রেস্যান্টের প্রতিক্রিয়া বাড়ানো যেতে পারে। মনোচিকিৎসা, এককভাবে হোক বা ওষুধের সাথে মিলিতভাবে হোক, ব্যক্তিগত বা দলগতভাবে একটি কার্যকর চিকিৎসা।

## তথ্যসূত্র

বিষয়শ্রেণী:গুরুতর বিষাদজনিত ব্যাধি